কঢ়িয়াই আনিলে গৌৰৱ, এছিয়া বুক অৱ ৰেকৰ্ডছত নাম সন্নিবিষ্ট হ’ল ধনশিৰিৰ যুৱক প্ৰশান্ত কুমাৰ দাসৰ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal
ডিজিটেল সংবাদ, সৰুপথাৰ: ধনশিৰি মহকুমাৰ বৰপথাৰৰ উদ্যমী যুৱক প্ৰশান্ত কুমাৰ দাসলৈ “এছিয়া বুক অৱ ৰেকৰ্ডছ”য়ে “গ্ৰেণ্ড মাষ্টাৰ” স্বীকৃতি প্ৰদান কৰিছে। উল্লেখিত কৰ্তৃপক্ষই প্ৰকাশ কৰা মতে কোনো ধৰণৰ বিৰতি অবিহনে প্ৰশান্তই কেইবাটাও ইভেণ্ট সম্পন্ন কৰাৰ বাবে উক্ত সন্মান প্ৰদান কৰা হৈছে ।
উল্লেখ্য যে ২০১৯চনৰ ২৩ ছেপ্তেম্বৰৰ পুৱা উৰিয়ামঘাটৰ যোৰ দলঙৰ পৰা বৰপথাৰলৈ একেৰাহে ২২.৫ কি:মি: খোজকাঢ়ি আহি পঞ্চাশবাৰ পুছ আপ্, পাঁচ মিনিট বক্সিং পেডিং, নি কম্বিনেশ্বন আৰু দুই কিলোমিটাৰ চাইক্লিং কৰিছিল। আনহাতে, যুৱকজনে এনে পদক্ষেপৰ বাবে ইতিমধ্যে ইণ্ডিয়া বুক অফ ৰেকৰ্ডছ্ত নাম অন্তৰ্ভুক্ত কৰিবলৈ সক্ষম হৈছে ।
ধনশিৰি উদ্যোগিক প্ৰশিক্ষণ প্ৰতিষ্ঠান কেন্দ্ৰৰ আই চি টি এম এছ বিভাগৰ প্ৰশিক্ষক প্ৰশান্ত কুমাৰ দাস বৰপথাৰ নগৰৰ চাৰি নং ৱাৰ্ডৰ বাসিন্দা তথা ইউ বি আই বেংকৰ অৱৰপ্ৰাপ্ত কৰ্মচাৰী অলীপ কুমাৰ দাস আৰু অৱসৰপ্ৰাপ্ত প্ৰধান শিক্ষয়িত্রী স্মৃতিৰাণী দাসৰ পুত্র । ইয়াৰোপৰি প্ৰশান্তই বিশ্বখ্যাতি সম্পন্ন বক্সাৰ লাভলীনা বৰগোঁঁহাইক স্কুলীয়া অৱস্থাৰ পৰাই বক্সিঙত পাৰ্গত কৰি উলিয়াই অনাত অৰিহণা যোগাই আহিছে ।
তাৰোপৰি প্ৰশান্তৰ দ্বাৰা লিখিত কেইবাটাও প্ৰৱন্ধ আন্তৰ্জাতিক আলোচনীত প্ৰকাশ পাইছিল তাৰ বাবে ব্ৰিটেইনৰ এখন বিশ্ববিদ্যালয়ে প্ৰশান্তক ডক্টৰেট ডিগ্ৰী প্ৰদান কৰিছিল । প্ৰশান্তই উক্ত কৃতিত্ব লাভ কৰাৰ বাবে ধনশিৰিৰ বিভিন্ন মহলে অভিনন্দন জনোৱাৰ লগতে গৌৰৱান্বিত হৈছে।